Пиер дьо Ронсар
Египет напусни
страна на фараони…

Превод от френски: Кирил Кадийски, 2004

chitanka.info

Египет напусни — страна на фараони

и роби… и ела край бистрия Йордан;

ела и се спаси от двора възгордян

с Цирцеи пъклени, Сирени и Горгони.

Препуска времето и кой ще го догони,

за много не ламти, недей в безплоден блян

да хвърляш взор назад към пътя извървян,

ни чакай в къдрите ти скреж да се порони.

Нима не виждаш как е Двора омърсен,

сто пъти маската ще си смени на ден,

Доброто е в калта и Подлостта — велика.

Избягай, тази чест гнети и без това!

Ела в полята с мен: сред Нимфи, божества

за теб ще съм Орфей, ти — мойта Евридика.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.